Petrolprys styg weer skerpArgieffoto. (Foto: Maroela Media) Die prys van petrol en diesel met ŉ hoër swaelinhoud sal Woensdag vir die tweede agtereenvolgende maand styg. Die prys van petrol sal met R1,27 per liter styg. Diesel met 0,05% swaelinhoud styg met 30,38c per liter terwyl diesel met 0,005% swaelinhoud met 31,38c styg. Paraffien styg met 13c per liter en die maksimum prys vir LP-gas met R5,22 per kilogram. Volgens die departement van minerale bronne en energie is die verhogings weens internasionale brandstofpryse wat gestyg het en die rand wat teenoor die Amerikaanse dollar verswak het. Brandstofpryse het ook in Februarie gestyg. Petrol het met 28c per liter duurder geword terwyl diesel met 0,05% swael met 9c per liter gestyg het en diesel met 0,005% swael met sowat een sent per liter gedaal het. Paraffien en gas se pryse het ook gestyg. Dit volg nadat die prys van petrol in Januarie met R2,06 per liter gedaal het en diesel met tussen R2,68 en R2,80 per liter gedaal het.